PMIndiaData/PMIndiaSum huggingface dataset:
ছুইডেন আৰু ব্ৰিটেইন ভ্ৰমণৰ প্ৰাকমুহূৰ্তত প্ৰধানমন্ত্ৰীৰ প্ৰেছ বিবৃতি

নিম্নোলিখিত কথাখিনি ছুইডেন আৰু ব্ৰিটেইন ভ্ৰমণৰ প্ৰাকমুহূৰ্তত প্ৰধানমন্ত্ৰী নৰেন্দ্ৰ মোদ্ৰীয়ে সংবাদ মাধ্যমত দিয়া প্ৰেছ বিবৃতিত লিখিত ৰূপ। “অহা ১৭-২০ এপ্ৰিললৈ দ্বিপাক্ষিক বৈঠকত মিলিত হোৱাৰ লক্ষ্যৰে মই ছুইডেন আৰু ব্ৰিটেইন ভ্ৰমণ কৰাৰ লগতে ভাৰত-নৰ্ডিক সন্মিলন আৰু কমনৱেল্থ সদস্যৰাষ্ট্ৰসমূহৰ মুৰব্বীসকলৰ বৈঠকতো ভাগ ল’ম। ছুইডেনৰ প্রধানমন্ত্রী ষ্টিফেন লোফেনৰ আমন্ত্রণ ক্ৰমে মোৰ প্রথম ছুইডেন ভ্ৰমণ উপলক্ষে ১৭ এপ্রিলত মই ষ্ট’কহমত উপস্থিত হ’ম। ভাৰত আৰু ছুইডেন উভয়ৰে মাজত এক উষ্ণ বন্ধুত্বপূৰ্ণ সম্পর্ক আছে। গণতান্ত্রিক মূল্যবোধ আৰু এক মুক্ত, অন্তর্ভুক্তিমূলক তথা নিয়মনীতি পৰিচালিত বিশ্ব শৃংখলাৰ ভিত্তিতে আমাৰ দুয়ো দেশৰ এই সহযোগিতামুলক সম্পর্ক গঢ় লৈ উঠিছে। ভাৰতৰ উন্নয়নমুলক প্রচেষ্টাত আমাৰ এক মূল্যবান সহযোগী হৈছে ছুইডেন। প্রধানমন্ত্রী লোফেন আৰু মই দুয়ো দেশৰ ব্যয়সায়িক মুৰব্বীসকলৰ সৈতে মত বিনিময় কৰিম। বাণিজ্য, বিনিয়োগ, উদ্ভাৱনী প্রচেষ্টা, বিজ্ঞান আৰু প্রযুক্তি, দক্ষতা বিকাশ, স্মার্ট চিটী, স্বচ্ছ শক্তি, স্বাস্থ্য আৰু ডিজিটেল পদ্ধতিৰ প্রয়োগ তথা ব্যৱহাৰৰ ওপৰত বিশেষ গুৰুত্ব আৰোপ কৰি আমাৰ ভৱিষ্যতৰ উন্নয়নমুলক প্রচেষ্টাৰ এটি উপায়ো আমি অন্বেষণ কৰাৰ চেষ্টা কৰিম। এই ভ্ৰমণকালত মই ছুইডেনৰ ৰজা ষষ্ঠদশ কার্ল গুষ্টাফৰকো সাক্ষাৎ কৰিম। ১৭ এপ্রিলত ভাৰত আৰু ছুইডেনে যুটীয়াভাৱে ফিনলেণ্ড, নৰৱে, ডেনমার্ক আৰু আইলেণ্ডৰ প্রধানমন্ত্রীসকলৰ সৈতে ভাৰত-নর্ডিক সন্মিলনৰ আয়োজন কৰিম। উত্তৰ ইউৰোপ আৰু উত্তৰ আটলাণ্টিকৰ এই দেশসমূহে স্বচ্ছ প্রযুক্তি, পৰিৱেশগত সমস্যাৰ সমাধান প্রচেষ্টা, বন্দৰ আধুনিকীকৰণ, দক্ষতা বিকাশ আৰু উদ্ভাৱনী প্রচেষ্টাৰ শক্তিত বিশ্বাস কৰে। ভাৰতত পৰিৱৰ্তনৰ লক্ষ্যৰে আমি যে দৃষ্টিভংগী গ্রহণ কৰিছো, তাৰ সৈতে এই দেশসমূহৰ চিন্তা-ধাৰাৰ সামঞ্জস্য আছে। প্রধানমন্ত্রী টেৰেছা মে’ৰ আমন্ত্রণ ক্ৰমে অহা ১৮ এপ্ৰিলত মই লণ্ডনত উপস্থিত হ’ম। ইয়াৰ আগতে মই ২০১৫ৰ নৱেম্বৰত ব্ৰিটেইন ভ্ৰমণ কৰিছিলো। ভাৰত আৰু ব্ৰিটেইনৰ মাজত এক বলিষ্ঠ ঐতিহাসিক সম্পর্কৰ ভিত্তিত আধুনিক সহযোগিতা বিদ্যমান। মোৰ লণ্ডন ভ্ৰমণে দুয়োখন দেশৰ মাজত দ্বিপাক্ষিক বৈঠকত এক নতুন গতি প্ৰদান কৰাৰ লগতে অন্যান্য দিশতো সূযোগ সৃষ্টি কৰিব। সেই সময়ছোৱাত মই স্বাস্থ্য সজাগতা, উদ্ভাৱনী প্রচেষ্টা, ডিজিটাইজেচন, বিদ্যুৎ শক্তিৰ প্রসাৰ, স্বচ্ছ শক্তি আৰু চাইবাৰ নিৰাপত্তা সম্পর্কীয় ক্ষেত্রসমূহৰ প্ৰসাৰত অধিক গুৰুত্ব দিম। ‘জীৱন্ত সেঁতু’ এই বিষয়বস্তুক অৱলম্বন কৰি ভাৰত আৰু ব্ৰিটেইনৰ সম্পর্কক অধিক পৰিমানে প্রসাৰিত হোৱাত সহায় কৰাৰ লগতে বিভিন্ন বৃত্তিৰ আৰু অনেক লোকৰ সৈতে মোৰ যোগাযোগেৰ সুযোগ ঘটিব। ব্ৰিটেইন মহামান্য ৰাণীৰ সৈতেও মই মিলিত হ’ম। দুয়ো দেশৰ মুখ্য কাৰ্যবাহী বিষয়াসকলৰ সৈতেও মই চমু আলোচনাত মিলিত হ’ম। তেওঁলোকে অর্থনৈতিক সহযোগিতাৰ এক নতুন কর্মসূচীৰ ভিত্তিত কাম কৰি আহিছে। লণ্ডনত মই এটি উন্নত আয়ুর্বেদ কেন্দ্রৰো শুভাৰম্ভ কৰিম। তদুপৰি, আন্তঃৰাষ্ট্ৰীয় সৌৰ মৈত্ৰীৰ নৱাগত সদস্য হিচাপে ব্ৰিটেইনক স্বাগতম জনাম। ১৯ আৰু ২০ এপ্রিলত ব্ৰিটেইনত আয়োজিত কমনৱেল্থ সদস্য ৰাষ্ট্রসমূহৰ মুৰব্বীসকলৰ বৈঠকত মই অংশগ্ৰহন কৰিম। তাত কমনৱেল্থৰ নতুন সভাপতি হিচাবে দায়িত্বভাৰ গ্রহণ কৰিব মাল্টাই। কমনৱেল্থ হ’ল কেইবাখনো ৰাষ্ট্রক লৈ গঠিত এটি অসাধাৰণ মঞ্চ, যি ক্ষুদ্র ৰাষ্ট্র আৰু সৰু সৰু উন্নয়নশীল দ্বীপ ৰাষ্ট্রক কেৱল সহায় নকৰে, বৰঞ্চ উন্নয়নমুলক। যি কোনো প্রশ্নক লৈ আন্তঃৰাষ্ট্ৰীয় মঞ্চত সৰব হয়। মোৰ ছুইডেন আৰু ব্ৰিটেইন ভ্ৰমণে এই দেশসমূহৰ সৈতে আমাৰ সহযোগিতামুলক প্রচেষ্টাৰ মাত্রাক আৰু অধিক উন্নীত কৰাত সহায় কৰিব বুলি মই দৃঢ় বিশ্বাসী”।
মণিপুৰত উন্নয়নমুলক প্ৰকল্পৰ শুভাৰম্ভ আৰু ৰাজহুৱা সভা ভাষণ প্ৰধানমন্ত্ৰীৰ

প্রধানমন্ত্রী শ্রী নৰেন্দ্র মোদীয়ে আজি মণিপুৰত ৭৫০ কোটি টকা ব্যয়সাপেক্ষ কেইবাটাও উন্নয়নমূলক প্রকল্পৰ শুভাৰম্ভ কৰে। তেওঁ ৰাষ্ট্ৰীয় ক্রীড়া বিশ্ববিদ্যালয়, ১,০০০টা অংগনৱাড়ী কেন্দ্রকে ধৰি কেইবাটাও গুৰুত্বপূর্ণ উন্নয়নমূলক প্রকল্পৰ আধাৰশিলা স্থাপন কৰে। তেওঁ ৰানী গাইদিনলু পার্কত লুয়াংপোকপা মাল্টি স্পর্টছ কমপ্লেক্স তথা আৰু একাধিক উন্নয়নমুলক প্রকল্পৰো উদ্বোধন কৰে। প্ৰধানমন্ত্ৰীয়ে লুয়াংছাংবামত এখন জনসভাতো ভাষণ আগবঢ়ায়। অত্যুৎসাহী দৰ্শকক সম্বোধন কৰি প্রধানমন্ত্রীয়ে তেওঁৰ ভাষণত বিগত এবছৰ ধৰি মণিপুৰত যিবোৰ উন্নয়নমূলক কাম হৈ আছে তাৰ বাবে ৰাজ্য চৰকাৰক প্রশংসা কৰে। তেওঁ কয়, আজি যিবোৰ প্রকল্পৰ শুভাৰম্ভ কৰা হৈছে, সেইবোৰ এই ৰাজ্যৰ প্রতিভাবান যুৱক-যুৱতীসকলৰ আশা-আকাংক্ষা, তেওঁলোকৰ কর্মসংস্থাপন, মহিলা সবলীকৰণ আৰু যোগাযোগৰ আন্তঃগাঁথনি উন্নয়নৰ সৈতে জড়িত।। তেওঁ কয় যে উত্তৰ-পূর্বাঞ্চলৰ যুৱক-যুৱতীসকলৰ ক্রীড়া দক্ষতা আৰু প্রতিভাৰ প্ৰতি লক্ষ্য ৰাখি ৰাষ্ট্ৰীয় ক্রীড়া বিশ্ববিদ্যালয় স্থাপন কৰা হৈছে। প্রধানমন্ত্রীয়ে শেহতীয়াকৈ আৰম্ভ কৰা ‘খেলো ইণ্ডিয়া’ প্ৰচেষ্টাৰ সর্বাধিক সুযোগ গ্রহণৰ বাবে মণিপুৰৰ যুৱক-যুৱতীসকলৰ প্ৰতি আহ্বান জনায়। সদ্যসমাপ্ত ‘খেলো ইণ্ডিয়া’ গেম্‌ছত অসাধাৰণ ক্রীড়া নৈপুণ্য প্রদর্শনৰ বাবে তেওঁ মণিপুৰৰ যুৱকসকলক প্রশংসা কৰে। তেওঁ কয় যে মাল্টি স্পর্টছ কমপ্লেক্সে এই যুৱক-যুৱতীসকলক খেলাধূলাৰ প্রশিক্ষণ আৰু প্রতিযোগিতাৰ সুযোগ প্ৰদান কৰিব। প্রধানমন্ত্রীয়ে কয় যে খেলাধূলাৰ জৰিয়তে মহিলাসকলৰ সবলীকৰণৰ এক পথ দেখিছে মণিপুৰে। তেওঁ মীৰাবাঈ চানু আৰু সৰিতা দেবীৰ দৰে ৰাজ্যখনৰ বিখ্যাত ক্রীড়া ব্যক্তিত্বৰ প্রশংসা কৰে। ৰাজ্য চৰকাৰে মহিলাসকলৰ সবলীকৰণৰ বাবে গ্ৰহণ কৰা বাকী পদক্ষেপবোৰৰ বাবে ৰাজ্য চৰকাৰক প্রশংসা কৰে প্ৰধানমন্ত্ৰীয়ে। প্রসংগক্ৰমে তেওঁ ১,০০০টা নতুন অংগনৱাড়ী কেন্দ্রৰ আধাৰশিলা স্থাপনৰ কথাও উল্লেখ কৰে। তদুপৰি, শেহতীয়াকৈ আৰম্ভ কৰা ৰাষ্ট্ৰীয় পুষ্টি অভিযানৰ কথাও তেওঁ ভাষণত উল্লেখ কৰে। প্রধানমন্ত্রীয়ে কয় যে উত্তৰ-পূর্বাঞ্চলৰ বাবে চৰকাৰৰ দৃষ্টিভংগী হৈছে ‘পৰিবহণৰ মাধ্যমেৰে পৰিৱৰ্তন সাধন কৰা’। প্রধানমন্ত্রীয়ে লগতে কয় যে উত্তৰ-পূর্বাঞ্চল ভাৰতৰ অর্থনৈতিক বিকাশৰ নতুন ‘ইঞ্জিন’ হৈ উঠিব পাৰে। প্ৰধানমন্ত্ৰীয়ে চৰকাৰে দেশৰ অন্যান্য অঞ্চলৰ সমান্তৰালভাৱে অর্থনৈতিক বিকাশৰ ক্ষেত্রত উত্তৰ-পূর্বাঞ্চলৰ ৰাজ্যসমূহৰ সামঞ্জস্য ৰক্ষাৰ লক্ষ্যৰে বিশেষ ব্যৱস্থা লোৱা বুলিও কয়। প্ৰধানমন্ত্ৰী মোদীয়ে কয় যে বিগত চাৰি বছৰত তেওঁ ২৫বাৰতকৈও অধিক উত্তৰ-পূর্বাঞ্চলৰ ৰাজ্যসমূহ ভ্ৰমণ কৰিছে। প্রধানমন্ত্রী কয় যে কেন্দ্রীয় চৰকাৰে এই অঞ্চলৰ আন্তঃগাঁথনি উন্নয়নত বিশেষ গুৰুত্ব দিছে। পথ আৰু ৰে’ল যোগাযোগ স্থাপনত চৰকাৰে অনুমোদন জনোৱা বিভিন্ন প্ৰচেষ্টাৰ কথাও তেওঁ ভাষণত উল্লেখ কৰে। প্ৰধানমন্ত্ৰীয়ে ৰাজ্য চৰকাৰৰ নাগৰিককেন্দ্রিক বিভিন্ন প্ৰচেষ্টাৰ প্রশংসা কৰি কয় যে ইয়াৰ জৰিয়তে সুন্দৰভাবে ৰাজহুৱা অভিযোগেৰ নিষ্পত্তি কৰা সম্ভৱ। প্রধানমন্ত্রীয়ে স্মৃতি ৰোমন্থন কৰি কয় যে ১৯৪৪ চনৰ এপ্রিল মাহত নেতাজী সুভাষ চন্দ্র বসুৰ আজাদ হিন্দবাহিনীয়ে স্বাধীনতাৰ উদাত্ত আহ্বান জনাইছিল। তেওঁ কয় যে আজি সেই মণিপুৰেই নতুন ভাৰতৰ উত্থানত এক গুৰুত্বপূর্ণ ভূমিকা পালনৰ সিদ্ধান্ত লৈছে।
ভূপালৰ পৰিৱৰ্তে ছিহোৰ জিলাত মানসিক ৰোগী পুনৰ সংস্থাপনৰ ৰাষ্ট্ৰীয় প্ৰতিষ্ঠান স্থাপনত কেবিনেটৰ অনুমোদন

প্ৰধানমন্ত্ৰী শ্ৰী নৰেন্দ্ৰ মোদীৰ অধ্যক্ষতাত অনুষ্ঠিত কেবিনেট বৈঠকত ১৬.০৫.২০১৮ত গ্ৰহণ কৰা পূৰ্বৰ সিদ্ধান্তৰ আংশিক সংশোধন কৰি মধ্যপ্ৰদেশৰ ভূপালৰ পৰিৱৰ্তে ছিহোৰ জিলাত(ভূপাল-ছিহোৰ ঘাইপথ)মানসিক ৰোগী পুনৰ সংস্থাপনৰ ৰাষ্ট্ৰীয় প্ৰতিষ্ঠান(এনআইএমএইচআৰ) স্থাপনত অনুমোদন জনায়। মানসিক স্বাস্থ্য পুনৰ সংস্থাপনৰ দৰে ক্ষেত্ৰত এনআইএমএইচআৰ হৈছে এইধৰণৰ প্ৰথমখন প্ৰতিষ্ঠান। এইখনে মানসিক ৰোগী পুনৰ সংস্থাপনৰ ক্ষেত্ৰত মানৱ সম্পদ আৰু গৱেষণাৰ অত্যাধূনিক প্ৰতিষ্ঠান হিচাপে সেৱা আগবঢ়োৱাৰ লগতে ফলপ্ৰসূভাৱে মানসিক ৰোগীৰ পুনৰ সংস্থাপনৰ বাবে আৰ্হি/প্ৰ’ট’কলৰ পৰামৰ্শ আগবঢ়াব।
মেনিলাত অনুষ্ঠিত পঞ্চদশ আছিয়ান-ভাৰত সন্মিলনত প্রধানমন্ত্রী শ্রীনৰেন্দ্র মোদীৰ উদ্বোধনী ভাষণ (১৪ নৱেম্বৰ, ২০১৭)

মাননীয় ৰাষ্ট্ৰপতি ডুটাৰ্টে, বিশিষ্ট নেতৃবৃন্দ, মাননীয় ৰাষ্ট্ৰপতি, আছিয়ান প্রতিষ্ঠাৰ ৫০তম বর্ষপূর্তিৰ এই বিশেষ সন্ধিক্ষণতে মোৰ প্রথম মেনিলা ভ্ৰমণক লৈ মই অতিশয় আনন্দিত। একেসময়তে আমি আছিয়ান-ভাৰত আলোচনা আৰু অংশীদাৰিত্বৰ ২৫সংখ্যক বার্ষিকীও উদযাপন কৰিছো। এই বিশেষ গুৰুত্বপূৰ্ণ বছৰতে আছিয়ানৰ ব্যৱস্থাপনা আৰু পৰিচালনাৰ বাবে মই ফিলিপাইনছক প্রশংসা কৰিছো। এই সন্মিলন আয়োজনৰ বাবে আপুনি যি চমকপ্ৰদ ব্যৱস্থাপনা কৰিছে, তাৰবাবেও মাননীয় ৰাষ্ট্ৰপতিক মই ধন্যবাদ জনাইছো। আছিয়ান-ভাৰত অংশীদাৰিত্বৰ সম্পর্ক অধিক শক্তিশালী কৰাৰ ক্ষেত্রত এক সমন্বয়ক দেশ হিচাপে ভিয়েটনামে আগবঢ়োৱা অৱদানৰ বাবে দেশখনৰ মাননীয় প্রধানমন্ত্রীকো মই ধন্যবাদ জনাইছো। সন্মানীয় নেতৃবৃন্দ, আছিয়ানৰ এই গৌৰৱময় যাত্রা কেৱল উদযাপনৰে এটি উপলক্ষ নহয়, ই ইয়াৰ সার্থক প্রতিফলনৰো এক বিশেষ মুহূর্ত। এই ঐতিহাসিক ক্ষণত মই দৃঢ়ভাৱে বিশ্বাস কৰো যে আছিয়ানৰ এই মঞ্চতে একেই লক্ষ্য, একেই চিনাকী তথা অভিন্ন আৰু নিৰপেক্ষ এক সমুদায় হিচাপে একেলগে কাম কৰি যোৱাৰ প্ৰতিশ্ৰুতি গ্রহণ কৰিব। আছিয়ানক কেন্দ্ৰ কৰিয়েই গঢ়ি উঠিছে ভাৰতৰ ‘এক্ট ইষ্ট’ নীতি আৰু ইয়াৰ কেন্দ্ৰবিন্দু হৈছে ভাৰত-প্রশান্ত মহাসাগৰীয় অঞ্চলৰ নিৰাপত্তা পৰিকাঠামো গঢ়ি তোলা। তৃতীয় আছিয়ান-ভাৰত কার্যপৰিকল্পনাৰ অধীনত আমাৰ বহুল প্রসাৰিত সহযোগিতা প্রচেষ্টা খুব ভালকৈয়ে আগুৱাই গৈছে আৰু সেয়া ৰাজনৈতিক সম্পর্ক তথা নিৰাপত্তা, অর্থনৈতিক অংশীদাৰিত্ব আৰু সাংস্কৃতিক সহযোগিতা–এই তিনিটা গুৰুত্বপূর্ণ স্তম্ভকে চুই গৈছে। মাননীয় অতিথিবৃন্দ, বহু হাজাৰ বছৰ আগতে ভাৰত আৰু আছিয়ান দেশসমূহৰ সৈতে সমুদ্রপথেৰে যি সম্পর্ক স্থাপিত হৈছে, সেয়া অতীতত আমাৰ বাণিজ্যিক সম্পর্কক এক বিশেষ মাত্ৰা প্ৰদান কৰিছে। এই সম্পর্কক অধিক শক্তিশালী কৰি তুলিবলৈ বৰ্তমান আমি আৰু অধিক নিবিড়ভাৱে কাম কৰি যাব লাগিব। নীতিভিত্তিক এক আঞ্চলিক নিৰাপত্তাৰ পৰিকাঠামো গঢ়ি তোলাৰ ক্ষেত্ৰত ভাৰতে আছিয়ানক সদায় সমর্থনৰ আগবঢ়াই আহিছে। সংশ্লিষ্ট অঞ্চলৰ স্বার্থৰক্ষা তথা ইয়াৰ শান্তিপূর্ণ বিকাশৰ লক্ষ্যৰে সর্বশ্রেষ্ঠ ব্যৱস্থা গ্রহণৰ সন্দৰ্ভতো ভাৰতৰ সম্পূৰ্ণ সমর্থন আছে। প্রত্যেকখন দেশেই নিজৰ সামর্থ্য আৰু সক্ষমতা অনুযায়ী হিংসা আৰু সন্ত্রাসৰ বিৰুদ্ধে কঠোৰ যুঁজ দি আহিছে। কিন্তু বর্তমান আমি এনে সময়ৰ সন্মুখীন হৈছো, য’ত এই বিশেষ গুৰুত্বপূর্ণ ক্ষেত্রত পাৰস্পৰিক সহযোগিতাক অধিক সবল কৰি তুলি যুটীয়াভাবে এই প্ৰত্যাহ্বানৰ মোকাবিলা কৰাটো অতি জৰুৰী। মাননীয় নেতৃবৃন্দ, আমাৰ ২৫সংখ্যক বার্ষিকী উদযাপনৰ বিষয়বস্তু হৈছে ‘মিলিত মূল্যবোধ, অভিন্ন ভৱিষ্যত’–এই বিষয়বস্তু নিৰ্বাচন যিমান সংগতিপূর্ণ, সিমান মিলিতভাবে আমি কেতবোৰ স্মৰণীয় কামো সফলতাৰে সম্পন্ন কৰিছো। সেই স্মৰণীয় বৰ্ষপূর্তি উপলক্ষে ২০১৮ চনৰ ২৫ জানুৱাৰীত নতুন দিল্লীত ভাৰত-আছিয়ান বিশেষ সন্মিলনত আপোনালোক সকলোকে স্বাগতম জনোৱাৰ বাবে মই আগ্রহেৰে অপেক্ষা কৰিছো। ভাৰতৰ ৬৯সংখ্যক গণতন্ত্র দিৱস উদযাপন অনুষ্ঠানত আছিয়ান নেতৃবৃন্দক প্রধান অতিথি ৰুপে আদৰণী জনোৱাৰ বাবে ১২৫ কোটি ভাৰতীয়ই আশাৰে বাট চাই আছে। এক অভিন্ন ভৱিষ্যতক বাস্তবায়িত কৰাৰ লক্ষ্যৰে আপোনালোকৰ সৈতে একেলগে কাম কৰি যাবলৈ মই প্রতিশ্রুতিবদ্ধ। ধন্যবাদ।
সঞ্চালক আৰু উপ-সচিবৰ সৈতে প্ৰধানমন্ত্ৰীৰ বাৰ্তালাপ

প্ৰধানমন্ত্ৰী শ্ৰী নৰেন্দ্ৰ মোদীয়ে ভাৰত চৰকাৰৰ বিভিন্ন বিভাগ তথা মন্ত্ৰালয়ত কৰ্মৰত প্ৰায় ৩৮০ গৰাকী সঞ্চালক আৰু উপ-সচিবৰ সৈতে চাৰিটা গোটত বাৰ্তালাপত মিলিত হয়। ২০১৭ৰ অক্টোবৰ মাহত এই বাৰ্তালাপ বেলেগে বেলেগে অনুষ্ঠিত হয়। ১৭ অক্টোবৰত অন্তিম লানি বাৰ্তালাপ অনুষ্ঠিত হৈছিল। প্ৰতি লানি বাৰ্তালাপ প্ৰায় দুঘণ্টাকৈ হৈছিল। বাৰ্তালাপ সময়ত আলোচিত হোৱা বিষয়সমূহৰ ভিতৰত প্ৰশাসন, দুৰ্নীতি, ৰাজহুৱা প্ৰতিষ্ঠান, চৰকাৰী ই-বজাৰ, স্বাস্থ্য, শিক্ষা, দক্ষতা বিকাশ, কৃষি, পৰিবহণ, ৰাষ্ট্ৰীয় সংহতি, জল সম্পদ, স্বচ্চ ভাৰত, সংস্কৃতি, যোগাযোগ আৰু পৰ্যটন উল্লেখযোগ্য। প্ৰধানমন্ত্ৰীয়ে প্ৰতিগৰাকী বিষয়াক ২০২২ চনৰ ভিতৰত নতুন ভাৰত গঢ়াৰ লক্ষ্যৰে সম্পূৰ্ণ উচৰ্গিত মনোভাৱেৰে কাম কৰিবলৈ আহ্বান জনায়। তেওঁ কয় যে কেন্দ্ৰীয় চৰকাৰৰ কাম-কাজত স্থবিৰতাই প্ৰতিবন্ধকতা সৃষ্টি কৰে। সেয়েহে এলাহ তথা কামৰ প্ৰতি অনীহা ভাৱ দূৰ কৰি উদ্ভাৱনী পদক্ষেপ গ্ৰহণ কৰিবলৈ তেওঁ বিষয়াসকলক আহ্বান জনায়। প্ৰধানমন্ত্ৰীয়ে কয় যে তেওঁলোকৰ এই তৎপৰতাই চৰকাৰী প্ৰশাসনৰ বিভিন্ন কামত গতিৰ সঞ্চাৰ হ’ব। তেওঁ কয় যে বিষয়া আৰু উপ-সচিব পদত কর্মৰত বিষয়াসকলে নিজৰ মাজত টীম তৈয়াৰ কৰি এনেদৰে কাম কৰিব লাগিব, যাতে উন্নত ফল নিশ্চিত হয়। বাৰ্তালাপত প্রধানমন্ত্রীৰ কাৰ্যালয়, ৰাজ্যিক মন্ত্রী ডঃ জীতেন্দ্র সিং, সংশ্লিষ্ট বিভাগৰ উচ্চ পদস্থ বিষয়া আৰু কেবিনেট সচিবসকল উপস্থিতি থাকে।
উত্তৰ-পূৰ্বাঞ্চলৰ প্ৰাকৃতিক সৌন্দৰ্যক প্ৰশংসা প্ৰধানমন্ত্ৰীৰ

প্ৰধানমন্ত্ৰী শ্ৰী নৰেন্দ্ৰ মোদীয়ে উত্তৰ-পূৰ্বাঞ্চলৰ মনোমোহা প্ৰাকৃতিক সৌন্দৰ্যক ভূয়সী প্ৰশংসা কৰিছে৷ তেওঁ জনসাধাৰণক উদ্দেশ্যে প্ৰশ্ন কৰে—“আপোনালোকৰ লগত উত্তৰ-পূৰ্বাঞ্চল ভ্ৰমণৰ অথবা এই অঞ্চলসমূহৰ মনোমোহা প্ৰাকৃতিক সৌন্দৰ্যৰ ফটো আছেনে?” তেওঁ এই ফটোসমূহ ইনষ্টাগ্ৰামত ‘#মেগনিফিচেণ্ট নৰ্থইষ্ট’ ব্যৱহাৰ কৰি সকলোৰে সৈতে শ্বেয়াৰ কৰিবলৈ সৰ্বসাধাৰণক আহ্বান জনায়৷ ‘মই কিছুমান মনোমোহা ফটো মোৰ পেজত শ্বেয়াৰ কৰিম৷’—প্ৰধানমন্ত্ৰীয়ে উল্লেখ কৰে৷
ৰাষ্ট্ৰীয় হোমিঅ’পেথী আয়োগ(এনচিএইচ) বিধেয়ক, ২০১৮ৰ খচৰাত কেবিনেটৰ অনুমোদন

প্ৰধানমন্ত্ৰী শ্ৰী নৰেন্দ্ৰ মোদীৰ অধ্যক্ষতাত অনুষ্ঠিত কেবিনেট বৈঠকত এক নতুন সংস্থাৰ জৰিয়তে স্বচ্ছতা সুনিশ্চিত কৰিবলৈ পূৰ্বৰ নিয়ন্ত্ৰক সংস্থা কেন্দ্ৰীয় হোমিঅ’পেথী পৰিষদ(চিচিএইচ)ৰ স্থানত ৰাষ্ট্ৰীয় হোমিঅ’পেথী আয়োগ গঠনৰ লক্ষ্যৰে এই সম্পৰ্কীয় ৰাষ্ট্ৰীয় হোমিঅ’পেথী আয়োগ(এনচিএইচ) বিধেয়ক, ২০১৮ৰ খচৰাত অনুমোদন জনাইছে৷ এই খচৰা বিধেয়কত তিনিটা স্বায়ত্ত্বশাসিত পৰিষদক একেলগ কৰি এক ৰাষ্ট্ৰীয় আয়োগ গঠনৰ কথা কোৱা হৈছে৷ হোমিঅ’পেথী শিক্ষা পৰিষদক শিক্ষাপ্ৰদান ব্যৱস্থাৰ যাৱতীয় দায়িত্ব অৰ্পন কৰা হৈছে। মূল্যায়ন আৰু ৰেটিং সম্পৰ্কীয় পৰিষদে হোমিঅ’পেথী শিক্ষা প্ৰতিষ্ঠানসমূহ মূল্যায়ন কৰাৰ লগতে নীতি নিৰ্ধাৰণ পৰিষদে ৰাষ্ট্ৰীয় পঞ্জীয়ন সম্পৰ্কীয় বিষয়সমূহ পৰিচালনা কৰিব৷ এই খচৰা বিধেয়কত সমূহীয়া প্ৰৱেশ পৰীক্ষা অনুষ্ঠিত কৰাৰ প্ৰস্তাৱ লোৱা হৈছে৷ তদুপৰি, হোমিঅ’পেথী প্ৰতিষ্ঠানসমূহত শিক্ষকসকলৰ নিয়োগ তথা পদোন্নতিৰ পূর্বে গুণগত মান মূল্যায়নৰ বাবে পৰীক্ষা অনুষ্ঠিত কৰাৰ প্ৰস্তাৱ গ্ৰহণ কৰা হৈছে৷ ৰাষ্ট্ৰীয় চিকিৎসা আয়োগৰ সৈতে সংগতি ৰাখি হোমিঅ’পেথীৰ চিকিৎসা শিক্ষা ব্যৱস্থাত সংশোধনৰ প্ৰস্তাৱো বিধেয়কখনত উল্লেখ কৰা হৈছে৷ পূৰ্বে চিচিএইচে বোৰ্ড অৱ গৱৰ্ণৰৰ দ্বাৰা অধ্যাদেশ তথা তেনেধৰণৰ সংশোধিত আইনৰ জৰিয়তে ইয়াত হস্তক্ষেপ কৰি আহিছিল৷
প্ৰাক্তন সাংসদ তথা অধ্যক্ষ শ্ৰী সোমনাথ চেটাৰ্জীৰ বিয়োগত প্ৰধানমন্ত্ৰীৰ শোক

প্ৰাক্তন সাংসদ তথা সোকসভাৰ অধ্যক্ষ শ্ৰী সোমনাথ চেটাৰ্জীৰ বিয়োগত প্ৰধানমন্ত্ৰী শ্ৰী নৰেন্দ্ৰ মোদীয়ে শোক প্ৰকাশ কৰিছে। এক শোকবাৰ্তাত প্ৰধানমন্ত্ৰীয়ে কয়, “প্ৰাক্তন সাংসদ তথা লোকভাৰ অধ্যক্ষ শ্ৰী সোমনাথ চেটাৰ্জী এগৰাকী নিষ্ঠাবান ভাৰতীয় ৰাজনীতিবিদ আছিল। তেওঁ দুখীয়া আৰু দুৰ্বল শ্ৰেণীৰ কল্যানৰ হকে শক্তিশালীভাৱে মাত মাতি আমাৰ সংসদীয় গণতন্ত্ৰক চহকী কৰি থৈ গৈছে। তেওঁৰ বিয়োগত দুঃখিত হৈছো। তেওঁৰ পৰিয়ালৰ লগতে সমৰ্থকসকলৰ প্ৰতি মোৰ সমবেদনা জ্ঞাপন কৰিছো। ”
ভাৰত আৰু ইণ্ডোনেছিয়াৰ মাজত চিকিৎসা সহযোগিতাৰ ক্ষেত্ৰত স্বাক্ষৰিত বুজাবুজি চুক্তিলৈ কেবিনেটৰ অনুমোদন

প্ৰধানমন্ত্ৰী শ্ৰী নৰেন্দ্ৰ মোদীৰ অধ্যক্ষতাত অনুষ্ঠিত এক গুৰুত্বপূৰ্ণ কেবিনেট বৈঠকত ভাৰত আৰু ইণ্ডোনেছিয়াৰ মাজত স্বাক্ষৰিত চিকিৎসা সম্পৰ্কীয় বুজাবুজি চুক্তিলৈ যাৱতীয় অনুমোদন জনাইছে। এই বুজাবুজি চুক্তিখনে নিম্নোক্ত সহযোগিতাৰ দিশসমূহক সামৰি লৈছে – a. গৱেষণা আৰু উন্নয়ন, সক্ৰিয় ফাৰ্মাচিউটিকেল উপাদান (এপিআই) আৰু তথ্য-প্ৰযুক্তিভিত্তিক চিকিৎসা সঁজুলি; b. মানৱ সম্পদ উন্নয়ন; c. স্বাস্থ্য সেৱা; আৰু d. পাৰস্পৰিক সন্মতিভিত্তিক অন্য যিকোনো ক্ষেত্ৰ। সহযোগিতাৰ পৰৱৰ্তী দিশসমূহক তৰান্বিত কৰিবলৈ আৰু এই বুজাবুজি চুক্তিখনৰ ফলপ্ৰসূ ৰূপায়ন চোৱাচিতা কৰিবলৈ এটা কৰ্মী গোট গঠন কৰি দিয়া হ’ব।
বাদ্ৰাডৰ অত্যাধূনিক শাক-পাচলি বিক্ৰী কেন্দ্ৰ পৰিদৰ্শন প্ৰধানমন্ত্ৰী মোদী, ইজৰাইলী প্ৰধানমন্ত্ৰী নেতান্যাহুৰ

প্ৰধানমন্ত্ৰী শ্ৰী নৰেন্দ্ৰ মোদী আৰু ইজৰাইলৰ প্ৰধানমন্ত্ৰী নেতান্যাহুৱে আজি গুজৰাটৰ সবৰকান্তা জিলাৰ বাদ্ৰাডৰ এটা অত্যাধূনিক শাক-পাচলি বিক্ৰী কেন্দ্ৰ পৰিদৰ্শন কৰে। তেওঁলোকক সেই কেন্দ্ৰটোৰ বিভিন্ন সফলতাৰ সন্দৰ্ভত চমুকৈ অৱগত কৰা হয়। তেওঁলোকে লগতে ভিডিঅ’ কনফাৰেন্সযোগে কচ্চ জিলাৰ কুকামাত খেজুৰৰ অত্যাধূনিক বিক্ৰী কেন্দ্ৰ এটাও উদ্বোধন কৰে। তেওঁলোকে কচ্চ জিলাৰ একাংশ কৃষকৰ সৈতেও মত-বিনিময় কৰে। এই উপলক্ষে প্ৰধানমন্ত্ৰী মোদীয়ে কয় যে কৃষিখণ্ডক মুল হিচাপে লৈ কেনেকৈ এখন দেশে পৰিৱৰ্তন সাধন কৰিব পাৰে, তাক ইজৰাইলে প্ৰমাণ কৰি দেখুৱাইছে। তেওঁ কয় যে কৃষিখণ্ডত প্ৰযুক্তিৰ ব্যৱহাৰ কৰাটো অতি গুৰুত্বপূৰ্ণ। তেওঁ ২০২২ চনৰ ভিতৰত ভাৰতৰ কৃষকসকলৰ উপাৰ্জন দুগুন কৰা ক্ষেত্ৰত কেনেকৈ কাম কৰি আছে, সেই সন্দৰ্ভতো আলোকপাত কৰে। তেওঁ এই ক্ষেত্ৰত জলসিঞ্চন আৰু কৃষি কাৰ্যৰ অভিনৱ পদ্ধতিৰ প্ৰতি অধিক মনযোগ দিয়াটো গুৰুত্বপূৰ্ণ বুলি কয়।
বিশ্ব মধুমেহ দিৱসত সুস্থ জীৱনশৈলীৰ দিশত সংকল্পৱদ্ধ হ’বলৈ দেশবাসীলৈ আহ্বান প্রধানমন্ত্রীৰ

প্রধানমন্ত্রী শ্রী নৰেন্দ্র মোদীয়ে বিশ্ব মধুমেহ দিৱসত দেশবাসীক সুস্থ জীৱনশৈলীৰ দিশত সংকল্পৱদ্ধ হ’বলৈ আহ্বান জনায়। এক বার্তাত প্ৰধানমন্ত্ৰীয়ে কয়, “আজি বিশ্ব মধুমেহ দিৱস উপলক্ষে আহক আমি সকলোৱে মধুমেহ প্রতিৰোধৰ জৰিয়তে সুস্থ আৰু উন্নতমানৰ জীৱন যাপনৰ সংকল্প লওঁ। যোৱা মাহত মোৰ ‘মন কী বাত’ অনুষ্ঠানত দেশৰ যুৱক-যুৱতীসকলেও মধুমেহত আক্রান্ত হোৱাৰ ঘটনা ক্রমশঃ বৃদ্ধি পোৱাৰ সম্পর্কে মই কেতবোৰ বক্তব্য ৰাখিছিলো।”
২০১৮ৰ গ্ৰীষ্মকালীন যুৱ অলিম্পিকৰ পদক বিজয়ীসকলৰ প্ৰধানমন্ত্ৰীৰ সম্বৰ্ধনা

প্ৰধানমন্ত্ৰী শ্ৰী নৰেন্দ্ৰ মোদীয়ে আজি আৰ্জেণ্টিনাত অনুষ্ঠিত ২০১৮ৰ গ্ৰীষ্মকালীন যুৱ অলিম্পিকৰ পদক বিজয়ী খেলুৱৈসকলক লগ ধৰাৰ লগতে সম্বৰ্ধনা জ্ঞাপন কৰে। প্ৰধানমন্ত্ৰীয়ে সকলোকে পৰৱৰ্তী অলিম্পিকত সফলতা অৰ্জনত গুৰুত্ব আৰোপ কৰাৰ লগতে তেওঁলোকৰ লক্ষ্যত উপনীত হোৱাৰ বাবে কঠোৰ পৰিশ্ৰম কৰিবলৈ আহ্বান জনায়। প্ৰধানমন্ত্ৰীয়ে প্ৰতিগৰাকী খেলুৱৈক চৰকাৰে উপযুক্ত সহায় আৰু সূযোগ-সূবিধা আগবঢ়াব বুলি আশ্বাস দিয়ে। প্ৰধানমন্ত্ৰী মোদীয়ে কয় যে যুৱ খেলুৱৈসকলে তেওঁলোকৰ বিদ্যালয়সমূহৰ তৰুণ প্ৰজন্ম আৰু গাওঁবাসীক ক্ৰীড়াৰ সৈতে জড়িত হ’বলৈ প্ৰেৰণা যোগোৱা লাগে। প্ৰধানমন্ত্ৰীয়ে বিশ্বত ভাৰতৰ নাম উজ্বলাই তোলাৰ ক্ষেত্ৰত আগবঢ়োৱা বৰঙণিৰ বাবে পদক বিজয়ী খেলুৱৈৰ প্ৰশিক্ষকসকলক প্ৰশংসা কৰে।
ৰাজস্থানৰ বাৰ্মাৰত হ’বলগীয়া ৰাজস্থান শোধনাগাৰৰ উদ্বোধনী অনুষ্ঠানত উপস্থিত থাকিব প্ৰধানমন্ত্ৰী

২০১৮ চনৰ ১৬ জানুৱাৰীত অনুষ্ঠিত হ’বলগীয়া ৰাজস্থান শোধনাগাৰৰ উদ্বোধনী অনুষ্ঠানত প্ৰধানমন্ত্ৰী শ্ৰী নৰেন্দ্ৰ মোদী উপস্থিত থাকিব। তেওঁ তাত এখন জনসভাতো ভাষণ দিব। ৰাজস্থানত তেল আৰু গেছ যথেষ্ট পৰিমাণে আছে। ৰাজস্থান শোধনাগাৰ ৰাজ্যখনৰ প্ৰথমটো শোধনাগাৰ। ইয়াত ৯ এম এম টি পি এ শোধনাগাৰ তথা পেট্ৰ’কেমিকেল কম্প্লেক্স থাকিব। ইয়াৰ পেলনীয়া সামগ্ৰী উচ্চমানৰ বি এছ-৪ এমিশ্যনৰ মান অনুসৰি নিৰ্গমণ কৰা হ’ব। এই প্ৰকল্পৰ আনুমানিক খৰচ হ’ব ৪৩,০০০ কোটিতকৈও অধিক। এইচ পি চি এল আৰু ৰাজস্থান চৰকাৰৰ যুটীয়া উদ্যোগত এই প্ৰকল্প গঢ়ি উঠিছে। ৰাজস্থানৰ ৰাজ্যপাল, মূখ্যমন্ত্ৰী আৰু কেইবাজনো কেন্দ্ৰীয় মন্ত্ৰী অনুষ্ঠানত উপস্থিত থাকিব বুলি আশা কৰা হৈছে।
মালয়েছিয়াৰ প্ৰধানমন্ত্ৰী টুন ড০ মহাথিৰ মহম্মদক অভিনন্দন প্ৰধানমন্ত্ৰীৰ

মালয়েছিয়াৰ প্ৰধানমন্ত্ৰী হিচাপে দায়িত্বভাৰ গ্ৰহণ কৰাৰ বাবে মাননীয় টুন ড০ মহাথিৰ মহম্মদক টেলিফোনযোগে অভিনন্দন জনায় প্ৰধানমন্ত্ৰী শ্ৰী নৰেন্দ্ৰ মোদীয়ে। প্ৰধানমন্ত্ৰীয়ে মালয়েছিয়াৰ বন্ধুত্বপ্ৰিয় লোকসকলৰ বিকাশ আৰু সমৃদ্ধি কামনাৰে তেওঁৰ শুভেচ্ছা প্ৰেৰণ কৰে। তেওঁ লগতে কয় যে মিলিত মুল্যবোধ, আগ্ৰহ আৰু দুয়োদেশৰ লোকসকলৰ মাজত ব্যাপক সম্পৰ্কই ভাৰত-মালয়েছিয়াৰ নিবিড় সম্পৰ্ক আৰু পাৰস্পৰিক লাভালাভৰ ভেঁটি সুদৃঢ় কৰিছে। প্ৰধানমন্ত্ৰীয়ে ভাৰত-মালয়েছিয়াৰ কৌশলগত সহযোগিতা অধিক সুদৃঢ় কৰাৰ অৰ্থে প্ৰধানমন্ত্ৰী মহাথিৰৰ সৈতে কাম কৰি যাব বিচাৰে বুলি কয়।
প্ৰধানমন্ত্ৰীয়ে কাইলৈ ভ্ৰমণ কৰিব দাদৰ আৰু নগৰ হাফেলী

প্ৰধানমন্ত্ৰী শ্ৰী নৰেন্দ্ৰ মোদীয়ে কাইলৈ ১৯ জানুৱাৰী, ২০১৯ তাৰিখে দাদৰ আৰু নগৰ হাফেলীৰ ৰাজধানী শিলভাছাত উপস্থিত হ’ব। এই ভ্ৰমণকালতে প্ৰধানমন্ত্ৰীয়ে দাদৰ আৰু নগৰ হাফেলীৰ ছেইলীত এখন চিকিৎসা মহাবিদ্যালয়ৰ আধাৰশিলা স্থাপন কৰিব। ইয়াৰ লগতে দমন আৰু ডিউত আৰু দাদৰ আৰু নগৰ হাফেলীত ভালেমান উন্নয়নমূলক প্ৰকল্প উদ্বোধনৰ বাবে আধাৰশিলা মুকলি কৰিব। প্ৰধানমন্ত্ৰীয়ে লগতে এম-আৰোগ্য শীৰ্ষক এটা এপ্পো মুকলি কৰিব, তদুপৰি দাদৰ আৰু নগৰ হাফেলীত ডিজিটেলযোগ ঘৰে ঘৰে গৈ আৱৰ্জনা সংগ্ৰহ, গোটা আৱৰ্জনাৰ পৃথকীকৰণ আৰু সংসাধন প্ৰক্ৰিয়া এটাও মুকলি কৰিব। প্ৰধানমন্ত্ৰীয়ে কেন্দ্ৰীয় শাসিত অঞ্চলটোৰ তথ্য-প্ৰযুক্তি নীতিও প্ৰকাশ কৰিব এই ভ্ৰমণকালতে। তেওঁ ইয়াতেই প্ৰধানমন্ত্ৰী জন আৰোগ্য যোজনাৰ প্ৰমাণপত্ৰ আৰু বন অধিকাৰ পত্ৰও ভালেমান হিতাধিকাৰীৰ মাজত বিতৰণ কৰিব। উল্লেখ্য যে শিলভাছাত স্থাপন কৰিবলগীয়া এই চিকিৎসা মহাবিদ্যালয়খনে দাদৰ আৰু নগৰ হাফেলীৰ লগতে দমন আৰু ডিউ আৰু ইয়াৰ নিকটৱৰ্তী এলেকাবোৰতো হাওঁফাঁও সংক্ৰান্তীয় চিকিৎসাৰ মানদণ্ড উন্নত কৰি তুলিব। এই চিকিৎসা মহাবিদ্যালয়ে এই দুয়োখন কেন্দ্ৰীয় শাসিত অঞ্চলৰ শিক্ষাৰ্থীসকলক, বিশেষকৈ জনজাতি আৰু গ্ৰামাঞ্চলৰ শিক্ষাৰ্থীসকলক বিশেষভাৱে লাভৱান্বিত কৰিব। ই চিকিৎসকৰ উপলব্ধতা আৰু শিক্ষাৰ্থীসকলৰ বাবে চিকিৎসা বিজ্ঞান শিক্ষাৰ পৰিবৰ্ধন আনিব। এই চিকিৎসা মহাবিদ্যালয় আৰু মেডিকেল আৰু পেৰা-মেডিকেল কলেজৰ ছাত্ৰনিবাস আৰু আবাসিক এলেকা নিৰ্মাণৰ বাবে ২১০ কোটি টকা ধাৰ্য কৰা হৈছে।
পণ্ডিত মদন মোহন মালব্যৰ জয়ন্তীত প্ৰধানমন্ত্ৰীৰ শ্ৰদ্ধাঞ্জলি

পণ্ডিত মদন মোহন মালব্যৰ জয়ন্তী উপলক্ষে প্ৰধানমন্ত্ৰী শ্ৰী নৰেন্দ্ৰ মোদীয়ে শ্ৰদ্ধাঞ্জলি জ্ঞাপন কৰিছে। এক বাৰ্তাত প্ৰধানমন্ত্ৰীয়ে কয়, “পণ্ডিত মদন মোহন মালব্যৰ জয়ন্তীত তেওঁক স্মৰণ কৰিছো। ভাৰতীয় ইতিহাসত তেওঁৰ শক্তিশালী আৰু অবিস্মৰণীয় প্ৰভাৱ আছে। শিক্ষা আৰু দেশপ্ৰেমৰ মনোভাৱ গঢ়াত তেওঁৰ প্ৰচেষ্টা সদায় স্মৰণীয় হৈ ৰ’ব।”
চিকিৎসা-শিক্ষা, চিকিৎসা সেৱা আৰু জনস্বাস্থ্যৰ কার্যসূচীসমূহৰ ৰূপায়ণ প্রক্রিয়াক অধিক জোৰদাৰ কৰিবলৈ কেন্দ্রীয় চৰকাৰ তথা ইয়াৰ অধিনস্ত সংস্থাৰ বিশেষজ্ঞ চিকিৎসকসকলক মাত্ৰাধিক হাৰত বদলিকৰণৰ প্রস্তাৱত কেবিনেটৰ অনুমোদন

প্ৰধানমন্ত্ৰী শ্ৰী নৰেন্দ্ৰ মোদীৰ অধ্যক্ষতাত অনুষ্ঠিত কেন্দ্ৰীয় কেবিনেট বৈঠকত চিকিৎসা-শিক্ষা, চিকিৎসা সেৱা আৰু জনস্বাস্থ্যৰ কার্যসূচীসমূহৰ ৰূপায়ণ প্রক্রিয়াক অধিক জোৰদাৰ কৰিবলৈ কেন্দ্রীয় চৰকাৰ তথা ইয়াৰ অধিনস্ত সংস্থাৰ বিশেষজ্ঞ চিকিৎসকসকলক মাত্ৰাধিক হাৰত বদলিকৰণৰ প্রস্তাৱত অনুমোদন জনাইছে। কেবিনেটৰ এই প্রস্তাৱৰ ফলত কেন্দ্রীয় স্বাস্থ্য সেৱাৰ সেৱাকে ধৰি অন্যান্য মন্ত্রালয়, বিভাগ আৰু কেন্দ্রীয় চৰকাৰৰ অধীনস্ত সংস্থাসমূহৰ চিকিৎসক যিসকলৰ বয়স ৬২ বছৰৰ অধিক, তেওঁলোকক চিকিৎসক-বিশেষজ্ঞ হিচাপে নিজৰ স্থানতেই নিশ্চিতভাৱে কাম কৰিব পাৰিব। কেবিনেটৰ এই সিদ্ধান্ত কার্যকৰী কৰাৰ ক্ষেত্রত যিবোৰ বাধা-বিঘিনিয়ে দেখা দিছিল, সেইবোৰ দূৰ কৰাৰ বাবে ১৫.০৬.২০১৬ত অনুষ্ঠিত কেবিনেট বৈঠকত গৃহীত সিদ্ধান্তৰ সংশোধন কৰা হ’ব। মুখ্য প্ৰভাৱঃ কেবিনেটৰ এই সিদ্ধান্তৰ ফলত কেন্দ্রীয় চৰকাৰৰ চিকিৎসকসকলৰ দক্ষতা আৰু নেতৃত্ব দিয়াৰ ক্ষমতা বৃদ্ধি পাব। লাভালাভঃ কেবিনেটৰ এই সিদ্ধান্তৰ ফলত চিকিৎসা শিক্ষা, চিকিৎসা আৰু ৰোগী সেৱাৰ ক্ষেত্র তথা ৰাষ্ট্ৰীয় স্বাস্থ্য আঁচনি ৰূপায়ণৰ বাবে অভিজ্ঞ চিকিৎসকৰ সংখ্যাও বৃদ্ধি পাব। ৰাষ্ট্ৰীয় স্বাস্থ্য আঁচনি ৰূপায়ণ প্রক্রিয়াত অভিজ্ঞ চিকিৎসকৰ সংখ্যা বৃদ্ধি পালে, ইয়াৰদ্বাৰা সামগ্রিকভাবে সমাজৰ বাবেই লাভজনক হ’ব। পটভূমিঃ উল্লেখ্য যে দেশত চিকিৎসকৰ নাটনিৰ সমস্যা মোকাবিলা কৰিবলৈ ২০১৬ৰ ১৫ জুনত অনুষ্ঠিত কেবিনেট বৈঠকত কেন্দ্ৰীয় স্বাস্থ্য সেৱাৰ অধীনস্ত চিকিৎসকসকলৰ অৱসৰৰ বয়স ৬৫ বছৰ বয়সলৈ বৃদ্ধি কৰাৰ সিদ্ধান্ত লোৱা হৈছিল। একেদৰে ২০১৭চনৰ ২৭ ছেপ্টেম্বৰত অনুষ্ঠিত কেবিনেট বৈঠকত ভাৰতীয় ৰে’লৱে, আয়ুষ, কেন্দ্ৰীয় বিশ্ববিদ্যালয়ৰ স্বাস্থ্য শাখাৰ চিকিৎসকসকলৰ অৱসৰৰ বয়স ৬৫ বছৰ বয়সলৈ বৃদ্ধি কৰাৰ সিদ্ধান্ত লয়।
শিক্ষণ ভৱন আৰু বিদ্যার্থী ভৱনৰ আধাৰশিলা মুকলি কৰিলে প্ৰধানমন্ত্ৰীয়ে

প্রধানমন্ত্রী শ্রী নৰেন্দ্র মোদীয়ে আজি গুজৰাটৰ আদলাজত অন্নপূর্ণা ধাম পৰিষদৰ শিক্ষণ ভৱন আৰু বিদ্যার্থী ভৱনৰ আধাৰশিলা মুকলি কৰে। অনুষ্ঠানত উপস্থিত জনসাধাৰণক সম্বোধন কৰি প্ৰদান কৰা ভাষণত প্রধানমন্ত্রীয়ে কয়, ভাৰতত যুগে যুগে নানা সমস্যা সমাধানৰ কামত সামাজিক ক্ষেত্ৰৰ অগ্রণী ভুমিকা পালনৰ সমৃদ্ধিশালী পৰম্পৰা আছে। তেওঁ লগতে উল্লেখ কৰে যে, শিক্ষা ব্যৱস্থাৰ উন্নয়নত বিভিন্ন সমুদায়ে সংঘবদ্ধভাৱে আগুৱাই আহিছে। এনেদৰেই সামাজিক উদ্যোগসমূহেও মানুহৰ কল্যাণসাধন কৰিছে। চর্দাৰ বল্লভভাই পেটেলক সুঁৱৰি প্রধানমন্ত্রীয়ে কয়, চর্দাৰ পেটেলৰ সমবায় ক্ষেত্রৰ প্রয়াসবোৰ কেতিয়াও পাহৰি উচিত নহয়। প্রধানমন্ত্রীয়ে এই ভাষণ প্ৰসঙ্গতেই গুজৰাটৰ জনসাধাৰণক খাদ্য প্রক্রিয়াকৰণৰ ক্ষেত্রত কাম কৰাহৰ বাবেও আহ্বান জনায়। তেওঁ লগতে কয়, এই ধৰণৰ মূল্য সংযোজনে কৃষক আৰু শিল্প দুয়োকেই উপকৃত কৰিব। মা অন্নপূর্ণাক শ্রদ্ধা নিবেদন কৰি প্রধানমন্ত্রীয়ে কয়, অন্নপূর্ণা ধাম পৰিষদে সমাজক শক্তি যোগোৱা উচিত, যাতে লিঙ্গ বৈষম্য দূৰ কৰি সকলোৰেই নিশ্চিত সমৃদ্ধি পাব পৰা যায়।
কে.কৰুণানিধিৰ বিয়োগত প্ৰধানমন্ত্ৰীৰ শোকপ্ৰকাশ

প্ৰধানমন্ত্ৰী শ্ৰী নৰেন্দ্ৰ মোদীয়ে কে.কৰুণানিধিৰ বিয়োগত গভীৰ শোক প্ৰকাশ কৰিছে৷ “কে.কুণানিধিৰ বিয়োগত ব্যথিত হৈছো৷ তেওঁ দেশৰ অন্যতম জেষ্ঠ নেতা আছিল৷ আমি এগৰাকী শক্তিশালী গণনেতা, চিন্তাবিদ, দক্ষ লেখক আৰু বলিষ্ঠ ব্যক্তিক হেৰুৱালো, যিয়ে সমগ্ৰ জীৱন দৰিদ্ৰ আৰু বঞ্চিতসকলৰ কল্যাণৰ বাবে উৎসৰ্গিত কৰিলে৷ আঞ্চলিক আশা-আকাংক্ষাসমূহ পূৰণ কৰিবলৈ তেওঁ যিমান দায়বদ্ধ আছিল, ৰাষ্ট্ৰীয় প্ৰগতিৰ ক্ষেত্ৰতো সিমানেই সক্ৰিয় আছিল৷ তামিল জনসাধাৰণৰ কল্যাণৰ বাবে তেওঁ দৃঢ় প্ৰতিজ্ঞ আছিল আৰু তামিলনাডুৰ দাবী ৰাষ্ট্ৰীয় পৰ্যায়ত গুৰুত্ব সহকাৰে গ্ৰহণৰ ক্ষেত্ৰত আগভাগ লৈছিল৷ কেইবাবাৰো মই কৰুণানিধি মহোদয়ৰ সৈতে মত-বিনিময়ৰ সৌভাগ্য লাভ কৰিছিলো৷ ৰাজনীতিৰ প্ৰতি তেওঁৰ গভীৰ জ্ঞান আৰু সামাজিক কল্যাণক লৈ তেওঁৰ চিন্তা সকলোতকৈ পৃথক আছিল৷ গণতান্ত্ৰিক আদৰ্শৰ প্ৰতি তেওঁ সম্পূৰ্ণৰূপে সমৰ্পিত আছিল আৰু দেশৰ জৰুৰীকালীন অৱস্থাৰ প্ৰতি কৰুণানিধিৰ শক্তিশালী বিৰোধিতা সদায় স্মৰণীয় হৈ ৰ’ব৷ এই দুখৰ ক্ষণত মই কৰুণানিধি মহোদয়ৰ পৰিয়ালবৰ্গ আৰু অগণন সমৰ্থকৰ প্ৰতি সমবেদনা জ্ঞাপন কৰিছো৷ ভাৰতবৰ্ষই বিশেষকৈ তামিলনাডুই তেওঁৰ অভাৱ বাৰুকৈয়ে অনুভৱ কৰিব৷ তেওঁৰ আত্মাই চিৰশান্তি লাভ কৰক৷”—প্ৰধানমন্ত্ৰীয়ে কয়৷
কোৰিয়া ভ্ৰমণৰ প্ৰাকমুহুৰ্তত প্রধানমন্ত্রীৰ বিবৃতি

ৰাষ্ট্রপতি মুন জে ইনৰ আমন্ত্রণ মৰ্মে মই কোৰিয়া ভ্ৰমণলৈ বুলি ওলাইছো। কোৰিয়ালৈ মোৰ এইটো হ’ব দ্বিতীয়টো ভ্ৰমণ আৰু ৰাষ্ট্রপতি মুনৰ সৈতে এয়া হ’ব দ্বিতীয়টো বৈঠক। বিগত বৰ্ষৰ জুলাই মাহত ৰাষ্ট্রপতি মুন জে ইন আৰু ফার্স্ট লেডী শ্রীমতী কিম ঝাং–ছ্যুকক ভাৰতত স্বাগতম জনোৱাৰ সৌভাগ্য হৈছিল। কোৰিয়াক আমাৰ এক গুৰুত্বপূৰ্ণ বন্ধু দেশ হিচাপেই আমি গণ্য কৰো আৰু সেই দেশৰ সৈতে আমার বিশেষ কৌশলগত অংশীদাৰীত্বৰো সম্পর্ক আছে। আন্তর্জাতিক আৰু আঞ্চলিক নিৰাপত্তা বজাই ৰখাৰ ক্ষেত্রতো দুয়োখন দেশেই একে পাৰস্পৰিকভাৱে নিজৰ মতামত বিনিময় কৰি থাকে। দুয়োখন দেশেই অর্থনৈতিক আৰু অন্যান্য ক্ষেত্রতো পাৰস্পৰিক সহযোগিতা বৰ্তাই ৰাখিছে। কোৰিয়াই ভাৰতৰ ‘মেক ইন ইণ্ডিয়া’, ‘ষ্টার্ট-আপ ইণ্ডিয়া’ আৰু ‘ক্লীন ইণ্ডিয়া’ প্ৰকল্পৰো গুৰুত্বপূর্ণ অংশীদাৰ দেশ। বিজ্ঞান আৰু প্রযুক্তি ক্ষেত্রতো দুয়োখন দেশৰ সহযোগিতা অতিকৈ উৎসাহজনক। বিজ্ঞান ক্ষেত্রত দুয়োখন দেশৰ গৱেষণামূলক কামকাজ প্ৰাথমিক পৰ্যায়ৰ পৰা আধুনিক পর্যায় পর্যন্ত সম্প্রসাৰিত। ভাৰত আৰু কোৰিয়াৰ জনসাধাৰণেও দ্বিপাক্ষিক বন্ধুত্বৰ সম্পর্ক অতি মজবুত কৰি ৰাখিছে। বিগত নৱেম্বৰত অযোধ্যাত আয়োজিত ‘দীপোৎসৱ’ অনুষ্ঠানলৈ কোৰিয়াৰ ফাৰ্ষ্ট লেডীক পঠিওৱাৰ বাবে ৰাষ্ট্রপতি মুনে গ্ৰহণ কৰা সিদ্ধান্তই আমাৰ মন স্পৰ্শ কৰি গৈছিল। ভাৰতৰ পূৱলৈ চোৱা নীতি আৰু কোৰিয়াৰ নতুন দক্ষিণ নীতিৰ দিশেৰে দুয়োখন দেশৰ সম্পর্কৰ গভীৰতা আৰু বৈচিত্র্য বৃদ্ধি পাইছে। দুয়োখন দেশৰ জনসাধাৰণৰ সমৃদ্ধি আৰু শান্তিৰ লক্ষ্যৰে ভাৰত আৰু কোৰিয়াই ভৱিষ্যৎ অংশীদাৰিত্বৰ লক্ষ্যৰে দ্বিপাক্ষিক সম্পর্ক আৰু অধিক শক্তিশালী কৰি তুলিব। কোৰিয়া ভ্ৰমণকালত ৰাষ্ট্রপতি মুনৰ সৈতে বাৰ্তালাপ-আলোচনা আদিৰ উপৰিও মই সেই দেশৰ উদ্যোগপতি, ভাৰতীয় সম্প্রদায়ৰ লোক আৰু সমাজৰ সকলোক্ষেত্ৰৰ বিশিষ্ট ব্যক্তিসকলৰ সৈতেও সাক্ষাৎ কৰিম। এই ভ্ৰমণৰ ফলত দুয়োখন দেশৰ অংশীদাৰীত্বমূলক সম্পর্ক আৰু শক্তিশালী হ’ব বুলি আমি বিশ্বাসী আৰু আশাবাদী।
কুলদীপ নায়াৰৰ বিয়োগত প্ৰধানমন্ত্ৰীৰ শোক

প্ৰধানমন্ত্ৰী শ্ৰী নৰেন্দ্ৰ মোদীয়ে জ্যেষ্ঠ সাংবাদিক তথা ৰাজ্য সভাৰ প্ৰাক্তন সাংসদ কুলদীপ নায়াৰৰ বিয়োগত শোক প্ৰকাশ কৰিছে। এক শোকবাৰ্তাত প্ৰধানমন্ত্ৰীয়ে কয়, “কুলদীপ নায়াৰ আমাৰ সময়ছোৱাৰ এগৰাকী বৌদ্ধিক দিগ্গজ আছিল। স্পষ্ট আৰু নিৰ্ভীক মতৰ সমান্তৰালভাৱে তেওঁ কাম-কাজ কেইবা দশক জুৰি বিস্তাৰিত হৈছিল। জৰুৰী অৱস্থাৰ বিৰুদ্ধে তেওঁৰ শক্তিশালী স্থিতি, জনসেৱা আৰু এখন উন্নত ভাৰতৰ বাবে তেওঁৰ প্ৰতিশ্ৰুতিক দেশবাসীয়ে সদায় মনত ৰাখিব। তেওঁৰ মৃত্যুত দুঃখিত হৈছো। মোৰ সমবেদনা জ্ঞাপন কৰিছো।”